Аптор мақалисидә, хитай һөкүмитиниң уйғур елигә тутқан сияситидә асаслиқ "вәтәнпәрвәрлик" ни тәрғип қилиш, мундақчә ейтқанда "хитайлаштуруш" ни асас қилип кәлгәнликини, уйғур елидики тәңпуңсиз иқтисадий тәрәққият, баравәрсизлик вә хитай көчмәнлири наразилиқниң мәнбәси икәнликини әскәрткән. У, хитай һөкүмити 1996 - йилидин башлап иҗра қилған "қаттиқ зәрбә бериш" һәрикити үстидә тохтилип, уни шу чағдики вәзийәткә бағлиған. Униң қаришичә, хитайниң бундақ қаттиқ қол сиясәт йүргүзүши шу чағдики өзгириватқан вәзийәткә мунасивәтлик болуп, ташқи җәһәттин алғанда, совет иттипақи йимирилип, уйғур елиниң чегрисидила сиясий җәһәттин муқимсиз, иқтисадий аҗиз дөләтләрниң барлиққа келиши вә уйғур елиниң илгири "шәрқий түркистан җумһурийити" ни елан қилип мустәқил болуп баққан бир җай болуши хитай һөкүмитигә йеңи бир хәвпсизлик риқабити пәйда қилған. Шуниң билән хитай йәнә бир тибәтниң яритилип қалмаслиқи үчүн, мәйли раст болсун,мәйли хиялий бөлгүнчиликниң һәммисини системилиқ һалда "үч хил күчләргә қарши туруш" ни қоллинип туруп йоқитиш һәрикитини башлиған.